|  |  |  |  |  |  |  |
| --- | --- | --- | --- | --- | --- | --- |
| ::FAGOPPLARING, BAKGR, PNG, 2010:Brevmal_service_10.png  Vår saksbehandler: Mari Bakke Ingebrigtsen  E-post: mari.bakke.ingebrigtsen@utdanningsdirektoratet.no  Tlf: 23301253 | | | Vår dato:  14.4.2015  Vår referanse:  2015/86 | |  |  |
|  |  |  | |  | | |

Referat fra rådsmøte torsdag 9.april - møte 2/2015,

Møterom 5, 1.etg, Udir

Møtestart: kl. 11:00

Møteslutt: kl. 15.30

|  |  |  |
| --- | --- | --- |
|  | **Fra arbeidstakersiden** | **Fra arbeidsgiversiden** |
| **Deltakere** | Karin Lund, Fagforbundet  Cecilie Fragaat Ødegård, Handel og Kontor  Håvard Galtestad, YS  Ulf-Terje N. Eliassen, Norsk Arbeidsmandsforbund  Jan Sivertsen, NTF | Jan Tore Harlyng, KS  Terje Sundfjord, NHO Transport  Svein Arne Bergh, Spekter  Runar Karlsen, NHO Service (Vara) |
|  | **Fra skoleverket/skoleeier** | **Andre organisasjoner** |
|  | Ellinor Tande, Utdanningsforbundet  Per Ove Grannes, Utdanningsforbundet  Jørund Bjølverud, Skolenes landsforbund | Jan Tvedt, KS |
|  | **Meldt forfall** | **Utdanningsdirektoratet** |
|  | Joakim Marthinsen, Elevorganisasjonen  Anne Røvik Hegdahl, Virke | Mari Bakke Ingebrigtsen, rådssekretær  Rasmus D. Henriksen og Karl Gunnar Kristiansen (Sak 12) |

**Dagsorden for møte i Faglig råd for service og samferdsel 1/2015**

**Sak 10.2.15 Godkjenning av møteinnkalling og dagsorden v/ rådsleder**

**Sak 11.2.15 Utviklingsredegjørelsen**

**Sak 12.2.15 Gjennomgang av tilbudsstrukturen**

**Sak 13.2.15 Høring: revidert læreplan for vg1 service og samferdsel**

**Sak 14.2.15 Høring: forslag til endringer i bestemmelser om vurdering og innføring av fraværsgrenser**

**Sak 15.2.15 Innspill til stortingsmelding om livslang læring**

**Sak 16.2.15 Mulig nytt fagbrev for målgruppen bud- og varebilsjåfører**

**Sak 17.2.15 Orienteringssaker**

**Sak 18.2.15 Eventuelt: Evaluering av 19ukers-kurset for yrkessjåfører**

**Sak 10.2.15 Godkjenning av møteinnkalling og dagsorden**

*Vedtak:*

*Innkalling og dagsorden godkjennes*

**Sak 11.2.15 Utviklingsredegjørelsen 2015-2016**

Utdanningsdirektoratet presenterer startpakken med statistikknotater for hvert lærefag og gir informasjon om arbeidet og fremdriften.

AU har drøftet hvordan rådet kan organisere arbeidet, i første omgang med del 1 av utviklingsredegjørelsen som skal leveres 15.oktober. Dette følger i forslag til vedtak.

Sakspapirer:

* Beskrivelse av bestilling om utviklingsredegjørelse 2015
* Kort oppsummering av forrige utviklingsredegjørelse og oppfølgingsspørsmål til FRSS
* Startpakke med m/statistikkoversikt for hvert lærefag og spørsmål angående fagenes relevans

Karl Gunnar Kristiansen og Rasmus Dyrvig Henriksen fra Udir presenterte oppdraget til faglig råd og startpakkene. I gjennomgangen av statistikknotatene ble det presisert at det er nettopp faglig råd som skal tolke talene, og «fargelegge» statistikken. Spørsmålene som stilles faglig råd er knyttet til relevans og verdsetting i arbeidsmarkedet. Det er også hentet informasjon fra lærlingundersøkelsen i 2014 som passer oppdraget. Udir legger ikke føringer for hvordan faglig råd skal bruke statistikkskjemaene, men flere råd har meldt tilbake at de ønsker å bruke skjemaene i besvarelsen av oppdraget. Noen faglige råd planlegger å sende ut statistikken og enkelte spørsmålene til et utvalg bedrifter/fagmiljøer for å få innspill.

Rådet tar en diskusjonsrunde med bakgrunn i forslag til vedtak. Både arbeidsgruppen for IKT-servicefag og reiseliv er i gang med å planlegge dialogmøter om fagene. Det er kort tid til 15.oktober, og rådet er enig om punkene i vedtaket.

*Vedtak:*

*Rådet vil bruke de vedlagte skjemaene for å svare på del 1 av utviklingsredegjørelsen i tråd med det direktoratet anbefaler. Ansvar ligger i arbeidsgruppene for å besvare skjemaene.*

* *Det anbefales at arbeidsgruppene avholder dialogmøter eller lignende for å få innspill til arbeidet med utviklingsredegjørelsen*
* *Det anbefales at arbeidsgruppene sender ut henvendelser (evt. inkludert statistikkoversiktene) til ulike bransjemiljøer for å få tilbakemeldinger som kan brukes i vurderingene*
* *Innad i arbeidsgruppene vil det være flere lærefag. Det anbefales at arbeidsgruppene organiserer seg slik at det er ett medlem som har hovedansvar for hvert av lærefagene.*

*Arbeidsgruppene legger frem arbeidet så langt på rådsmøtet 11.juni og orienterer om status i arbeidet.*

*Rådet behandler det samlet på rådsmøte 1.oktober og del 1 oversendes direktoratet innen 15.oktober.*

**Sak 12.2.15 Gjennomgang av tilbudsstrukturen**

Direktoratet har oppsummert innspillene og skrevet et notat om den videre prosessen. Se vedlagte sakspapir.

Rådene er bedt om å komme med innspill på personer/aktører som kan ha en plass i arbeidsgruppene direktoratet skal oppnevne.

Rådene bes også om å melde inn behov for ekstra aktiviteter/behov for midler i tilknytning til arbeidet med utviklingsredegjørelser og tilbudsstrukturen. Frist 1.mai.

Sakspapirer:

* Notat om videre fremdrift i arbeidet med tilbudsstrukturen

Rådet har en diskusjon rundt arbeidsgruppene som Udir skal oppnevne. Rådet spiller inn at transport bør være inkludert i gruppe 2, det samme med sikkerhetsbransjen og IKT. Rådet diskuterer at det potensielt blir en utfordring med arbeidsgruppene dersom rådene ikke får mulighet til å følge deres arbeid tett, og videre at gruppene kan konkludere ulikt med faglig råd. SRY gjorde en god prinsipiell avklaring, nemlig at gruppene skal levere innspill til de faglig råd og at faglig råd har det avgjørende ordet. Direktoratet må organisere det slik at AU og rådene blir holdt orientert på en god måte.

Rådet ønsker at innspill til medlemmer til gruppene må komme via epost til rådssekretæren. Rådssekretæren sender ut bestilling med frist om dette.

Rådet diskuterte ressursbehov med utgangspunkt i foreslåtte vedtak. Det ble foreslått å signalisere behov for flere dialogmøter uten å si et maks antall. Rådet ønsket primært et ekstra rådsmøte etter at utviklingsredegjørelse del 1 15.oktober. Dette kan f.eks. brukes som dialogmøte med de tilknyttede arbeidsgruppene.

*Vedtak:*

*Rådssekretæren melder inn behov i tråd med følgende punkter:*

* *1 ekstra rådsmøte for å behandle sak om tilbudsstrukturen*
* *4 arbeidsgrupper i rådet, minimum 4 møter i hver gruppe.*
* *Dialogmøter – hvor eksterne inviteres*
* *Legge til rette for at det avsettes tilstrekkelig ressurser fra sekretariatet slik at rådssekretæren kan bistå i ferdigstillingen av utviklingsredegjørelse del 1 og del 2.*

**Sak 13.2.15 Høring: revidert læreplan for vg1 service og samferdsel**

Utdanningsdirektoratet sender med dette på høring forslag til revidert læreplan i felles programfag i Vg1 service og samferdsel.

I forslaget til revidert læreplan for Vg1 service og samferdsel har programfagene fått nye betegnelser, og kompetansemålene er omarbeidet. Kompetansemålene i læreplanene har et enklere språk enn gjeldende læreplan, de har en mer praktisk vinkling, og det er lagt større vekt på markedsføring og salg.

Les og svar på høringsbrevet her:

<http://www.udir.no/Regelverk/Horinger/Saker-ute-pa-horing/Horing---forslag-til-revidert-lareplan-for-Vg1-service-og-samferdsel/>

Høringsfristen er 11. juni 2015

AU foreslår en innledende diskusjon på rådsmøtet hvor rådet kan ta stilling til:

1. Er rådets intensjoner bak søknaden om å revidere læreplanen ivaretatt i utkastet som foreligger? Herunder,
   * En modernisering i tråd med samfunnsutvikling og den teknologiske utviklingen
   * Krav om økt digitalisering i næringene
   * Oppdatert og fremtidsrettet læreplan
   * Et enklere språk – at læreplanen kommuniserer med målgruppen
2. Hvordan fungerer de nye betegnelsene på programfagene?

AU foreslår at rådsmedlemmene sender innspill innen 30.april og at AU sammenfatter et forslag høringssvar med bakgrunn i innspillene og diskusjonen i dette rådsmøtet. Høringssvaret sendes til godkjenning i rådet (per e-post) i god tid innen høringsfristen.

Sakspapirer:

* Høringsutkast (den reviderte læreplanen) og link til høringsbrev
* Innspill fra rådsmedlemmer i forkant av behandlingen i rådsmøte

Punkter fra diskusjonen i rådsmøtet:

Ulf-Terje (Norsk Arbeidsmandsforbund): Viktig om at vi kan enes om enkelte ting. Positivt: HMS og digitalisering er satt fokus på. Negativt: Føles ut som kompetansemålene innen sikkerhet er satt opp mot transportbransjen og ikke opp mot sikkerhetsbransjen. Håper FR kan være med på å si klart ifra om at det ikke er ønskelig å utradere sikkerhetsfaget. Mitt innspill er i tråd med Utviklingsredegjørelsen.

Jan Tvedt (KS): Formålets beskrivelse: det er litt overaskende at det er så sterkt fokus på kunde i teksten. Elevenes kunnskap og utvikling heller enn kundene/bedriftene? Hvorfor skal en læreplan fokusere på kundens behov? Må være mer fokus på opplæring og prosesser eleven skal gjennom.

Runar Karlsen (NHO Service): Vi støtter innspillet til Ulf-Terje. Vi vil lage et eget høringssvar på dette. Men kjører begge deler, også gjennom faglig råd. Beredskap er et fint begrep å ta inn fordi det favner bredere for undervisningen og gir gode muligheter, eks. opp mot bachelor i sikkerhet. Det er mer og mer krav til beredskap/sikkerhet i form av høyere utdanning. Også enig i at kunden ikke skal være hovedtilnærmingen.

Jan Sivertsen (NTF): De har nesten lagt nivået for høyt. Viktig å ta det ned der det hører hjemme, til grunnivået. Et eksempel er regler for regnskapsføring… Litt for akademisk? Skolenes landsforbund har spilt inn mye bra.

Jørund Bjølverud (Skolenes landsforbund): har ringt og snakket med flere lærere, noen av innspillene er:

* Bygger på gammel handel og kontor.
* Ønsker å bytte navn på utdanningsprogrammet
* Ønsker en læreplan som vekter teori og praksis mye bedre enn dette. Må gi mulighet til praktisk opplæring i skolen. Generelt for høyt nivå på læreplanen.
* Mange går påbyggsveien.
* Ønsker enklere språk
* Bedre vekting mellom sluttkompetansefagene – alle må kjenne seg igjen i vg1 læreplanen.

Mener at læreplanen må gjenspeile flere av de ønskene her.

Ellinor Tande(Utdanningsforbundet): Kjenner oss igjen av de ønskene, og mye er bakgrunnen for at læreplanen er revidert. Til forlaget som Jørund har laget er det mange gode momenter. Å ta det ned på enkelte kompetansemål kan jeg være enig i.

Per Ove Grannes (Utdanningsforbundet): Det er ikke nok fokus på sikkerhet i vg1. Sikkerhet og transport må ikke utelukkende kobles. Det er så mye mer.

Terje Sundfjord (NHO Transport): enig i mye av dette som Jørund sier. Vi stemte imot å sende dette på høring og det vil vi si i høringssvaret. Må ha regnskap med, men i vg1, vg2, vg3? Vi kommer også til å si at transport og sikkerhet ikke henger sammen. Må vise at det er en servicebedrift du skal jobbe i, ikke kun et teknisk fag.

Per Ove (Utdanningsforbundet): Løyver er viktig. Her er regnskap viktig. Å føre enkle regnskap er vanskelig

Jan Tore Harlyng (KS): HMS, hvorfor er det kun lederens rolle som skal være forstått? Samme gjelder kompetansemål under sikkerhet og transport (vurdere økonomi, tid, helse, miljø… vurdere sikkerhet for transport… - omtrent samme tekst i to kulepunkt.)

*Vedtak:*

*Rådsmedlemmene sender skriftlige innspill til sekretæren innen 30.april og AU sammenfatter et forslag til høringssvar med bakgrunn i innspillene og diskusjonen i dette rådsmøtet. Høringssvaret sendes til godkjenning i rådet (per e-post) i god tid innen høringsfristen 11.juni.*

**Sak 14.2.15 Høring: forslag til endringer i bestemmelser om vurdering og innføring av fraværsgrenser**

Utdanningsdirektoratet sender med dette på høring en rekke endringer i bestemmelsene om vurdering i forskrift til opplæringsloven og forskrift til privatskoleloven. Høringen har bakgrunn i oppdragsbrev 18-14 fra Kunnskapsdepartementet. Høringen består av tre deler, med hvert sitt høringsnotat.

Les høringsdokumentene og svar på høringen:

<http://www.udir.no/Regelverk/Horinger/Saker-ute-pa-horing/Hoering-om-vurdering-og-fravarsgrenser/>

* **Fraværsgrenser**

Vi ber dere om å ta stilling til om det bør innføres en fraværsgrense knyttet til timefravær i enkeltfag. En fraværsgrense innebærer at elever som overstiger grensen ikke skal få halvårsvurdering med karakter eller standpunktkarakter i faget.

Forslaget inneholder tre ulike modeller for en sentralt gitt fraværsgrense. To av disse gjelder alt fravær, med en grense på enten 10 prosent eller 15 prosent, med noen ulike unntak. En modell gjelder 5 prosent udokumentert fravær. Vi ber også om deres syn på om en eventuell fraværsgrense heller bør fastsettes lokalt, og om det i tillegg til eller i stedet for en fraværsgrense bør innføres et oppfølgingssystem for fravær.

* **Sammenhengen mellom underveisvurdering og standpunktkarakter**

Vi ber om deres syn på et forslag som skal tydeliggjøre at underveisvurderingen er en del av den samlede vurderingen læreren gjør når standpunktkarakteren fastsettes. Vi spør også om det bør forskriftsfestes at siste halvårskarakter skal utgjøre en bestemt prosentandel av standpunktkarakteren.  
I tillegg ber vi om deres syn på å oppheve setningen i § 3-3 andre ledd, som sier at læreren må legge til rette for å ha tilstrekkelig vurderingsgrunnlag.

* **Endringer som skal gjøre regelverket mer oversiktlig og tydelig**

Vi ber om deres syn på forslag til endringer som skal gjøre regelverket om vurdering mer oversiktlig og tydelig. Vi er særlig bedt om å foreslå endringer som vil kunne frigjøre tid for lærerne og/eller skoleledelsen.  
Denne delen av høringen er todelt, en del med forslag om realitetsendringer i regelverket, og en del med forslag til språklige og tekniske endringer.

Høringsfristen er 27. april 2015. *Dere kan velge å svare på ett eller to høringsnotat, eller på hele høringen.*

AU foreslår at Rådet kun svarer på det første høringsnotatet, som omhandler fraværsgrense.

Følgende femten spørsmål stilles i høringsnotatet om fraværsgrenser:

Råde er enig i AUs forslag om kun å svare på høringen om fraværsgrenser. I det følgende gis svar på flere punkter i høringen:

1. Bør det være mulig å få unntak av andre grunner enn helsegrunner?
   * Ja. Dette kan være snakk om alvorlige livsproblemer, eksempelvis sykdom eller ulykker i familie.
2. Bør det kunne gjøres unntak fra en fraværsgrense på bakgrunn av en skjønnsmessig vurdering?
   * Ja. Det kan for eksempel være vanskelig for skoler som praktiserer blokkundervisning og eleven er borte pga.
3. Bør det innføres en maksimumsgrense for fravær?
   * Ja, rådet støtter dette prinsipielt, forutsatt at det kan gjøres unntak på bakgrunn av en skjønnsmessig vurdering (ref. punkt 1 og 2).
   * Hvorfor: Det er klare spilleregler for fravær i arbeidslivet. Fravær får konsekvenser for tilbud om læreplass.
4. Hvis det skal innføres en fraværsgrense, hvilken modell (1, 2 eller 3) ønsker du/dere?
   * Modell 1
5. Hvorfor ønsker du/dere denne modellen?
6. Hvis du/dere ønsker modell 1 eller 2, bør grensen være på 10 prosent eller 15 prosent?
7. Uavhengig av modell, bør det være ulike fraværsgrenser for små og store fag?
   * Ja
8. Bør det kreves at fravær dokumenteres, eller bør det innføres en egenmeldingsordning?
9. Bør det innføres en plikt til å gi forhåndsvarsel der eleven nærmer seg den fastsatte fraværsgrensen?
   * Ja
10. Bør det kunne gjøres unntak fra en fraværsgrense dersom eleven kan dokumentere å ha nødvendig kompetanse til å følge opplæringen i faget?
11. Bør hver enkelt fylkeskommune (styret ved private skoler) kunne bestemme om de vil ha en fraværsgrense eller ikke?
    * Nei
12. Bør det innføres en plikt for skolen til å følge opp fravær?
13. Hvis ja, bør en plikt til å følge opp fravær innføres i stedet for eller i tillegg til en fraværsgrense?
14. Hvilke økonomiske og administrative konsekvenser vil en fraværsgrense, og/eller oppfølgingsplikt innebære?
15. Vil det være mulig/hensiktsmessig å innføre en eventuell fraværsgrense gjeldende f.o.m. skoleåret 2015/16?

Tillegg til boks med generell tilbakemelding: de som har mye fravær må vurderes av læreren med tanke på ordningen om praksisbrev.

*Vedtak:*

*Rådssekretæren svarer på høringen i tråd med svarene rådet har gitt spørsmålene, gjengitt i referatet.*

**Sak 15.2.15 Innspill til stortingsmelding om livslang læring**

Kunnskapsdepartementet v/Annette Skalde presenterte arbeidet med melding til Stortinget om livslang læring og utenforskap på fellesmøtet 22.01.15. Tre departementer arbeider med meldingen: BLD, ASD og KD. Målet er å utvikle en samordnet og helhetlig politikk for voksne som har lite utdanning, svake grunnleggende ferdigheter eller som ikke har anerkjent kompetanse. I målgruppa er blant annet unge som faller mellom ungdomsretten og voksenretten, unge innvandrere som kommer sent i skoleløpet, arbeidsinnvandrere og voksne uten utdanning. Problemstillinger som vil bli drøftet er:

* Er 2+2 modellen tilpasset voksne?
* Problemer med å få læreplass
* Praksiskandidatordningens krav

Partene i arbeidslivet vil ha mulighet til å bidra på innspillskonferanse i løpet av våren. Det kan også gis innspill før og etter dette. Meldingen legges fram mot slutten av 2015. Tilbakemeldingene fra rådene og SRY var at dette var positivt, men at det er på tide å handle, og ikke bare fortsette å utrede nok en gang.

Sakspapirer:

* Informasjon om meldingen og innspill (link): <https://www.regjeringen.no/nb/aktuelt/gi-innspill-om-livslang-laring/id2398848/>
* Presentasjon fra fellesmøtet 22.01.2015 (vedlagt)

Jan Sivertsen (NTF): Bør satses mer på VOX midlene. Det er et veldig nyttig tiltak som har gitt gode resultater.

Ellinor: foreslår at organisasjonene

Jan Tvedt (KS): Ungdom som faller mellom to stoler, de som har ungdomsrett men ikke kan få støtte fra NAV er en stor utfordring. Gjelder en del av lærlingene. Bør bli bedre regler og samarbeid mellom ulike systemer.

*Vedtak:*

*Innspill sendes til rådssekretær innen 23.april som så vil sammenfatte et innspill fra det faglige rådet.*

**Sak 16.2.15: Mulig nytt fagbrev for målgruppen bud- og varebilsjåfører**

Posten har i lengre tid arbeidet med et forslag til nytt lærefag for målgruppen bud og varebilsjåfører. Det er utarbeidet et eget dokument som omhandler bakgrunn og begrunnelse for et nytt fagbrev (se vedlagt sakspapir).

Faglig råd bes om å undersøke hvordan bransjen utenfor Posten ser på et slikt fagbrev og om dette er interessant for denne gruppen.

Faglig råd bes om å vurdere om behovet for økt fagkompetanse innenfor dette området kan dekkes i forbindelse med den gjennomgangen som skal skje med tilbudsstrukturen i de yrkesfaglige utdanningsprogram. Det bør vurderes om dette behovet kan dekkes ved endringer i yrkessjåførfaget. En endring av dette faget for bedre å dekke opp behovet for bussjåfører er tidligere signalisert.

Sakspapirer:

* Utredning fra Posten og PostKom

Svein Arne Bergh (Spekter) innleder: Bakgrunnen er at posten mangler en fagopplæring på distribusjon og budbil. Spekter/NHO Transport har vurdert det litt frem og tilbake. Er i utgangspunktet noe negativ. Blant annet usikker på hvordan bransjen/næringen er ellers er organisert. Ber om at FR ser på behovet ut over posten. Ber også om at denne saken ses i sammenheng med arbeidet med tilbudsstruktur og utviklingsredegjørelse.

*Vedtak:*

*Saken sendes over til arbeidsgruppen* for transport og logistikk. Saken vurderes øvrig i forhold til arbeidet med tilbudsstruktur i utviklingsredegjørelsen.

**Sak 17.2.15 Orienteringssaker:**

**Orienteringer fra arbeidsgruppene i rådet**

**Orientering om status i rådets sak om vg1 eksamen**

Vedlegg: Svarbrev fra faglig råd for service og samferdsel vedrørende direktoratets avslag på rådets anbefaling om eksamen på Vg1.

Karin Lund refererer fra sak på fellesmøtet 26.mars hvor FRSS tok opp denne saken med de andre rådene. Det var flere råd som ønsket å ta saken videre til sine rådsmøter. Ved uenighet mellom direktorat og faglig råd vil saken forelegges for KD. Saken vil sendes til departementet i løpet av april måned.

**Status forsøk IKT Akershus/Bleiker**

Vedlegg: Kopi av brev fra Udir til Akershus fylkeskommune d.5.3.15

Dette var også sak på fellesmøtet 26.mars. Kort orientering fra Karin og Jan Tore: Arbeidsgruppen planlegger et dialogmøte hvor de vil invitere med IKT-Norge. Arbeidsgruppen vil også ta initiativ til en dialog med FREL.

**Søkertallene 2015**

<http://www.udir.no/Tilstand/Analyser-og-statistikk/vgo/Sokere-inntak-og-formidling1/Sokere-til-videregaende-opplaring-skolearet-20152016/?WT.ac=sokerevgo&boks=3>

**Ny indikatorrapport – samfunnskontrakten for flere læreplasser** <http://www.udir.no/Tilstand/Analyser-og-statistikk/Fag--og-yrkesopplaring/Nar-vi-malet-om-20-prosent-flere-lareplasser/>

**SRY-møte 5.3.15**

SRY behandlet søknad fra NHO Handel om fast representant i FRSS. SRY sluttet seg til Utdanningsdirektoratets anbefaling om at forespørselen fra NHO Handel blir tatt med i vurderingen når arbeidet med nyoppnevning 2016-2020 starter.

Se agenda for møtet 5.3.15 her: <https://fagligerad.files.wordpress.com/2015/03/sakspapirer-05-03-2015.pdf>

**Fellesmøte mellom SRY og ledere og nestledere i faglige råd 26.3.15**

Karin Lund refererer fra møtet.

**Arena for kvalitet 2015 24.-25.november i Bergen**

**Oppdatert flytskjema v/rådssekretær**

*Vedtak:*

*Sakene tas til orientering*

**Sak 18.2.15 Eventuelt**

Evaluering av 19ukerskurset

Gjøres enten av direktoratet eller faglig råd.

SOTIN ba om et møte rundt juletider. Ga tilbakemelding om at vi ville ha evaluering på vårparten med SOTIN og landslinjesystemet. Rådssekretæren sender ut en innkalling til et møte i mai måned.

Kjøreseddel/Vandelsattest for lærlinger på Buss.

Utfordringen er at det er aldersgrense (20 eller 21 år) for å få slik vandelsattest/kjøreseddel, slik at lærlinger må søke om unntak fra vandelsattest for å kunne være lærlinger på buss.   
  
Vi har fått noen henvendelser hvor lærlinger ikke har fått innvilget slik unntak. Vi opplever at årsaken til dette er at politiet ikke er godt nok kjent med regelverket vedrørende rett til unntak hva gjelder vandelsattest og kjøreseddel for lærlinger på buss.  
  
Ber om at utdanningsdirektoratet tar dette opp med politidirektoratet, hvor det må sørges for at alle politidistrikt gjøres godt kjent med regelverket angående unntaksbestemmelsen hva gjelder vandelsattest/kjøreseddel for lærlinger på buss. Lærlingene er avhengig at slike søknader behandles raskt.

*NB!*

*Liste over pågående høringer AU har valgt å ikke ta med*

* Endringer i læreplan for Vg3 skogfaget
* Endring i læreplan for vg2 aktivitør
* Kryssløp fra vg2 industriteknologi til vg3 motormekaniker
* Opprettelse av greenkeeperfaget